Title: ประกาศกระทรวงเกษตรและสหกรณ์ เรื่อง กำหนดหลักเกณฑ์ วิธีการ และเงื่อนไขในการนำเข้าเพื่อขายอาหารสัตว์ควบคุมเฉพาะ พ.ศ. 2560

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง กำหนดหลักเกณฑ์
วิธีการ และเงื่อนไขในการนำเข้าเพื่อขายอาหารสัตว์ควบคุมเฉพาะ
พ.ศ. ๒๕๖๐

เพื่อประโยชน์แก่การควบคุมคุณภาพอาหารสัตว์ควบคุมเฉพาะที่นำเข้าในราชอาณาจักรให้ถูกสุขลักษณะ
และปราศจากอันตรายแก่สัตว์หรือมนุษย์ผู้บริโภคผลิตภัณฑ์จากสัตว์

อาศัยอำนาจตามความในมาตรา
๕ และมาตรา ๖ (๑) แห่งพระราชบัญญัติควบคุมคุณภาพอาหารสัตว์ พ.ศ. ๒๕๕๘
รัฐมนตรีว่าการกระทรวงเกษตรและสหกรณ์โดยคำแนะนำของคณะกรรมการควบคุมคุณภาพอาหารสัตว์ออกประกาศไว้
ดังต่อไปนี้

ข้อ
๑  ประกาศนี้เรียกว่า ประกาศกระทรวงเกษตรและสหกรณ์
เรื่อง กำหนดหลักเกณฑ์ วิธีการ
และเงื่อนไขในการนำเข้าเพื่อขายอาหารสัตว์ควบคุมเฉพาะ พ.ศ. ๒๕๖๐

ข้อ ๒[๑]  ประกาศนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป

ข้อ
๓  ให้ผู้รับใบอนุญาตนำเข้าอาหารสัตว์ควบคุมเฉพาะซึ่งประสงค์จะนำเข้าอาหารสัตว์ควบคุมเฉพาะ
ต้องจัดให้มีการตรวจรับรองแหล่งผลิต ณ ประเทศผู้ผลิตอาหารสัตว์ควบคุมเฉพาะนั้น โดยเจ้าหน้าที่ของกรมปศุสัตว์
 ทั้งนี้
อาหารสัตว์ควบคุมเฉพาะที่ต้องมีการตรวจรับรองแหล่งผลิตให้เป็นไปตามที่อธิบดีประกาศกำหนด

ข้อ
๔  การรับรองแหล่งผลิตอาหารสัตว์ควบคุมเฉพาะตามข้อ
๓ ให้มีอายุการรับรองคราวละ ๕ ปี
นับแต่วันที่กรมปศุสัตว์มีหนังสือแจ้งผลการตรวจรับรอง
เมื่อพ้นกำหนดอายุการรับรองหากผู้รับใบอนุญาตนำเข้าอาหารสัตว์ควบคุมเฉพาะประสงค์จะนำเข้าอาหารสัตว์ควบคุมเฉพาะจากแหล่งผลิตดังกล่าว ต้องจัดให้มีการตรวจสอบ
และรับรองแหล่งผลิตอาหารสัตว์ดังกล่าวอีกครั้งหนึ่ง
กรณีที่ไม่สามารถปฏิบัติตามข้อ
๔ ได้ ให้อธิบดีกรมปศุสัตว์
มีอำนาจสั่งผ่อนผันการนำเข้าอาหารสัตว์ควบคุมเฉพาะจากแหล่งผลิตนั้นได้
หากได้รับการรับรองจากหน่วยงานราชการของประเทศผู้ผลิต  ทั้งนี้ ต้องแจ้งกองควบคุมอาหารและยาสัตว์
กรมปศุสัตว์ ภายในสามสิบวันหลังจากหนังสือรับรองแหล่งผลิตอาหารสัตว์หมดอายุ

ข้อ
๕  แหล่งผลิตอาหารสัตว์ควบคุมเฉพาะใดเคยผ่านการตรวจรับรองก่อนประกาศนี้ใช้บังคับให้ผู้รับใบอนุญาตนำเข้าอาหารสัตว์ควบคุมเฉพาะซึ่งมีใบสำคัญการขึ้นทะเบียนอาหารสัตว์จากแหล่งผลิตดังกล่าว
มาแจ้งกองควบคุมอาหารและยาสัตว์ กรมปศุสัตว์ ภายในเก้าสิบวันเพื่อดำเนินการตามข้อ
๔
หากผู้รับใบอนุญาตนำเข้าอาหารสัตว์ควบคุมเฉพาะไม่แจ้งตามวรรคหนึ่ง
จะไม่อนุญาตให้นำเข้าอาหารสัตว์ควบคุมเฉพาะนั้น
จนกว่าจะได้มีการตรวจรับรองแหล่งผลิตใหม่

ประกาศ ณ วันที่ ๑๙
เมษายน พ.ศ. ๒๕๖๐
พลเอก ฉัตรชัย  สาริกัลยะ
รัฐมนตรีว่าการกระทรวงเกษตรและสหกรณ์

ปุณิกา/ภวรรณตรี/จัดทำ
๘ พฤษภาคม ๒๕๖๐

นุสรา/ตรวจ
๒๑ กรกฎาคม
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๑๒๒ ง/หน้า ๑๑/๓ พฤษภาคม ๒๕๖๐